Závery a odporúčania z analýzy územia z hľadiska vzniku možných mimoriadnych udalostí:

**Mimoriadnou udalosťou** sa rozumie živelná pohroma, havária, katastrofa, ohrozenie verejného zdravia II. stupňa, hromadný prílev cudzincov na územie Slovenskej republiky, teroristický útok, pričom:

1. živelná pohroma je mimoriadna udalosť, pri ktorej dôjde k nežiaducemu uvoľneniu kumulovaných energií alebo hmôt v dôsledku nepriaznivého pôsobenia prírodných síl, pri ktorej môžu pôsobiť nebezpečné látky alebo pôsobia ničivé faktory, ktoré majú negatívny vplyv na život, zdravie alebo na majetok,
2. havária je mimoriadna udalosť, ktorá spôsobí odchýlku od ustáleného prevádzkového stavu, v dôsledku čoho dôjde k úniku nebezpečných látok alebo k pôsobeniu iných ničivých faktorov, ktoré majú vplyv na život, zdravie alebo na majetok,
3. katastrofa je mimoriadna udalosť, pri ktorej dôjde k narastaniu ničivých faktorov a ich následnej kumulácii v dôsledku živelnej pohromy a havárie.

Na základe „Výpisu z analýzy územia okresu Myjava z hľadiska vzniku možných mimoriadnych udalostí“ pre mesto Brezová pod Bradlom vyplýva, že ho môžu ohroziť:

* havária JZ Jaslovské Bohunice – obec sa nachádza v 21 km pásme ohrozenia,
* povodeň z prívalových dažďov najmä z vodnej nádrže Brezová, z Baranského, Priepasného, Žriedlovského a Brezovského potoka, z potoka Bystrina a Štverník, postupuje sa podľa povodňového plánu záchranných prác mesta,
* únik nebezpečných látok zapríčinený haváriou dopravných prostriedkov na komunikácii II. triedy ( II/499, II/501) a III. triedy priamo v obci a preprava nebezpečných látok železnicou,
* zemetrasenie o sile 7 o -8 o medzinárodnej stupnice MSK - 64, čo znamená silné zemetrasenie pozorované aj mimo budov. Hýbe sa nábytok, rozbíjajú sa poháre, padajú komíny, škody sú na tehlových stavbách pri zosuvoch pôdy, niekedy sa pozoruje zmena výšky hladiny spodnej vody.
* vietor,
* búrky, prívalové dažde s veľkou intenzitou,
* snehové kalamity,
* námrazy a poľadovice,
* inverzie a hmly,
* svahové deformácie a zosuvy pôdy,
* lesné požiare.

Na základe skúseností z každodennej reality je mesto Brezová pod Bradlom taktiež ohrozené:

* teplotnými extrémami (horúčavy, mrazy),
* veľkým suchom a následne nedostatkom vody,
* znečistením povrchových a podzemných vôd, ovzdušia, pôdy, a pod.
* ochoreniami ľudí (napr. pandémia chrípky, COVID-19, žltačka, ...),
* ochoreniami zvierat (napr. africký alebo klasický mor ošípaných, vtáčia chrípka, ...),
* ochoreniami rastlín alebo zamorením škodcami,
* výpadkom dodávky plynu, elektrickej energie a vody.

Nevylučuje sa možnosť vzniku požiaru z dôvodu:

* neodborného zaobchádzania s otvoreným ohňom,
* pre poruchu s elektrickým zariadením,
* pri nepriaznivých atmosférických výbojoch a poruche bleskozvodov,
* pri neodbornom zaobchádzaní s elektrickými spotrebičmi,
* požiarmi prenesenými z iných susediacich objektov,
* pri stavebných činnostiach /rekonštrukcie/.

Taktiež sa nevylučuje možnosť teroristického útoku (napr. oznámenie o uložení výbušniny alebo zaslanie listovej zásielky a bielym práškom – antrax).

Taktiež sa nevylučuje ani možnosť vojny alebo riešenia jej následkov (napr. núdzové ubytovanie a stravovanie cudzincov, ktorí v dôsledku vojny museli opustiť svoj domovy).

Mesto na zdolávanie mimoriadnych udalostí bude v prvom rade využívať svoje vlastné sily a prostriedky. V prípade potreby bude využívať hasičský a záchranný zbor (HaZZ), záchrannú zdravotnú službu (ZZS), integrovaný záchranný systém (IZS), políciu, ...

Postup riešenia mimoriadnych udalostí je popísaný v pláne ochrany obyvateľstva mesta – jednotlivých jeho kapitolách, do ktorých je možné na základe žiadosti nahliadnuť na Mestskom úrade Brezová pod Bradlom, za dodržania zásad ochrany osobných údajov stanovených osobitným zákonom.

Na mestskom úrade Brezová pod Bradlom sa nenachádzajú utajované skutočnosti v zmysle osobitného zákona.